俞廣文以詩定交次韻奉答
作者：章甫
朝代：宋

paragraphs: 懶慢易招咎，貧賤難相知。
客歸二十年，破屋臨江湄。
遣悶豈無酒，寄懷徒有詩。
慷慨思古人，恨不生同時。
去秋君始來，雲霧容一披。
別去冒朔雪，歸來迎南颸。
載登君子堂，爽氣生芝眉。
劇談兩無礙，並駕行通逵。
省闈冠多士，泮宮聊養頤。
霄漢自茲始，羽翮隨所之。
門闌謝俗子，遊戲惟毛錐。
高吟起我病，意欲相箴規。
琢句要須工，一字亦有師。
逢迎君忽倦，追逐吾敢辭。
人生俱寄耳，况乃多別離。